钦定古今图书集成/明伦汇编/官常典/第740卷 > 孙燧
## 钦定古今图书集成/明伦汇编/官常典/第740卷 > 孙燧

按《明外史忠义传》：“燧字德成，馀姚人。弘治六年进士。
授刑部主事，再迁郎中。正德时，历河南右布政使。当
是时，宁王宸濠有逆谋，结幸臣钱宁、中官张雄辈，日
夜诇中朝事。幸有变，又劫持群吏赂遗之，使为己用。
副使胡世宁暴其状，遂得罪。恶巡抚王哲不附己，则
毒之，得疾乞归，逾年死。董杰代哲，仅八月，亦死。自是”
官其地者，惴惴以得去为幸。代杰者任汉、俞谏，皆岁
馀罢归。朝议欲得才节大臣，燧在河南有声，以故共
推用燧。十年十月以右副都御史巡抚江西。燧闻命
叹曰：“是投我艰也，当死生以之。”乃遣妻子还乡，止携
二僮入南昌。南昌人汹汹，谓宸濠旦暮且为天子，诸
党附及群盗相依倚作声势，燧左右亦多为耳目，刺
燧言动，辄驰告。而燧防察甚密，即左右不得窥。时时
为宸濠陈说大义，冀其警悟，卒不悛。阴察副使许逵
忠勇可属大事，多与谋。又惩胡世宁事，未敢讼言于
朝，托御他寇，曲为备。先城进贤，次城南康。瑞州患建
昌县多盗，割其地别置安义县，以渐弭之，而请复饶、
抚二州兵备。抚不得“复，则请敕湖东分巡兼理之。九
江当湖冲，最要害。请重兵备道，权兼摄南康、宁州、武
宁、瑞昌及湖广兴国、通城，以便控制。广信横峰、青山
诸窑，地险人悍，则请设通判驻弋阳，兼督旁五县兵。”
又恐宸濠劫兵器，假讨贼，尽出之他所。宸濠瞷燧图
己，使人语诸幸臣，去燧而遗燧枣梨二物以示意。燧
笑却之。逵劝燧先发后闻，燧曰：“奈何予贼以名”，且需
之。十三年，江西大水。宸濠素所蓄贼凌十一、吴十三、
闵念四等，出没鄱阳湖，燧与逵密谋捕之。三贼遁沙
井，燧自江外掩捕，夜大风雨，不克济。三贼走匿宸濠
林墓间。于是密疏白其状，且言宸濠必反。章七上，辄
为宸濠遮获，不得达。宸濠恚甚，因宴毒燧不死。燧乞
致仕，又不许。日益忧惧。数月，髭发尽白。明年，宸濠胁
镇、巡官奏其孝行，燧与巡按御史林潮冀藉是少缓
其谋，乃共奏于朝。朝议方降旨责燧等，会御史萧淮
尽发宸濠不轨状，诏重臣宣谕。宸濠闻，遂决计反。六
月乙亥，宸濠生日，宴镇、巡三司。明日，燧及诸大吏入
谢。宸濠伏兵左右，大言曰：“孝宗为李广所误，抱民间
子，我祖宗不血食者十四年矣。今太后有诏，令我起
兵讨贼，亦知之乎？”众相顾愕眙，燧直前曰：“安得此言！
果有诏，请出示之。”宸濠曰：“毋多言，我往南京，汝当扈
驾。”燧大怒曰：“汝速死耶！天无二日，吾岂从汝为逆哉！”
宸濠怒叱燧，燧益怒，张目直视。宸濠起，入内殿，易戎服出，麾兵缚燧。诸司股栗，逵独奋曰：“汝曹安得辱天
子大臣！”因以身翼蔽燧，遂并缚逵。二人且缚且骂不
绝口。贼击燧，折左臂，与逵同曳出。逵谓燧曰：“我劝公
先发者，知有今日故也。”已遇害惠民门外。巡按御史
王金、布政使梁宸以下咸稽首呼万岁。宸濠遂发兵，
伪署三贼为将军首，遣娄伯徇进贤，为知县刘源清
所斩，招窑贼，贼畏守吏，不得发，大索兵器于城中不
得，贼多持白梃。比伍文定起义兵，设两人木主于文
天祥祠，率吏民哭之。遂引军与王守仁共平贼诸逋。
贼走安义，皆见获，无脱者，人于是益思燧功。燧生有
异质，遇事挺然不挠，两目烁烁，夜有光。死之日，天忽
阴惨，烈风骤起，凡数日，城中民大恐，走收两人尸。尸
未变，黑云蔽之，蝇蚋无近者。明年，守臣上其事于朝，
未报。世宗即位，赠礼部尚书，谥“忠烈。”与逵并祠祀南
昌，赐祠名“旌忠”，各荫一子，世锦衣百户，寻俱进千户。
燧子堪在家，闻父讣，率两弟墀、陞赴之。会宸濠已禽，
乃扶柩归。